Montáž (strojárstvo)

Pohyblivá montáž vozidiel Ferrari s voľným pohybom v roku 1960|náhľad
Sústredená nepohyblivá montáž Mars Odyssey v roku 2001|náhľad

Montáž je súhrn prác, ktoré súvisia so zostavením funkčného celku z jednotlivých súčiastok alebo dielcov. Montáž ako technológia zahŕňa prípravné práce, samotnú montáž a kontrolu. Opakom montáže je demontáž.

Rozdelene
Montáž je možné rozdeliť podľa rôznych hľadísk.  

Rozdelenie montáže podľa miesta výkonu:
 Interná montáž sa vykonáva vo výrobnom závode a výrobok sa dodáva v stave pripravenom na použitie.
 Externá montáž sa vykonáva mimo výrobného závodu jeho pracovníkmi. Využíva sa pri veľkých strojoch a zariadeniach ako sú napríklad dopravníky, výrobné a technologické zariadenia.
V špeciálnych prípadoch, najmä z dopravných dôvodov pri väčších zariadeniach sa interná a externá montáž kombinujú. Výrobok sa zostaví vo výrobnom závode (interná montáž) a odskúša sa jeho funkčnosť. Potom sa demontuje na celky vhodné pre prepravu a následne opätovne zmontuje u zákazníka (externá montáž). Alternatívne sa počas internej montáže zostavia iba jednotlivé celky vhodné pre prepravu a zariadenie sa prvýkrát zmontuje až u zákazníka externou montážou. Tento postup má nevýhodu v tom, že odstraňovanie prípadných nedostatkov zistené až na mieste konečnej montáže je komplikovanejšie aj finančne náročnejšie.

Rozdelenie montáže podľa pohybu výrobku:
 Nepohyblivá montáž je charakteristická tým, že montovaný výrobok zotrváva na jednom mieste napr. dielni či pracovisku. Využíva sa pri veľkých strojoch a zariadeniach, v kusovej alebo malosériovej výrobe, pri montáži prototypov alebo v opravovniach. Ďalej sa deli na:
 sústredenú nepohyblivú montáž, pri ktorej celý postup vykonáva jedna čata vysokokvalifikovaných montážnych pracovníkov
 rozčlenenú nepohyblivú montáž, ktorá spočíva v rozdelení montáže na montáž dielcov a celkovú montáž, pričom každú časť vykonáva samostatná skupina špecializovaných montážnych pracovníkov
 plynulú montáž, ktorá je rozdelená až na jednotlivé operácie, ktoré vykonáva jeden montážny pracovník alebo malá skupina. Pracovníci postupne prechádzajú z pracoviska na pracovisko, pričom počet pracovísk zodpovedá počtu operácií.
 Pohyblivá montáž je charakteristická tým, že montovaný výrobok sa pohybuje od jedného pracoviska k druhému. Pracoviská sú zoradené do linky podľa montážneho postupu. Využíva sa pri sériovej výrobe. Ďalej sa deli na:
pohyblivú montáž s voľným pohybom, pri ktorej montážne pracoviská nie sú vybavené dopravným zariadením. Montáž nemá jednotný takt, dopravu výrobku zabezpečujú pracovníci pomocou manipulačnej techniky 
pohyblivú montáž s núteným pohybom pri ktorej sa montáž vykonáva priamo na dopravnom zariadení - montážnej linke. pohyb môže byť plynulý, vtedy pracovníci počas montáže postupujú pozdĺž dopravníka, alebo prerušovaný.

Rozdelenie montáže podľa kumulácie činností:
Fázová montáž je kumulovaná do jedného pracoviska, na ktorom prebiehajú jednotlivé práce postupne vo fázach. Patrí sem sústredená nepohyblivá montáž.
Skupinová montáž je rozdelená na viac pracovísk kde sa vykonáva skupina činností. Patrí sem rozčlenená nepohyblivá montáž.
Prúdová montáž je charakteristická zoskupením pracovísk podľa montážneho postupu. Patrí sem pohyblivá montáž. 

Referencie

Kategória:Strojárske technológie
Kategória:Spájanie